Lühim tee maakitsuse läbimiseks olnuks 120 kilomeetrit, kuid tegelikult venis kanal sootuks pikemaks, sest kasutati ka looduslikke veekogusid. Struktuurilt mitmeks lõiguks jagunev laevatee läbib kolme järve. Nendeks on põhja pool Vahemere ääres Manzala, keskosas Timsah ning kaugemal lõunas Suur ja Väike Mõrujärv. Suessi kanali pikkuseks sai 168 kilomeetrit, sellest mööda järvi 38 km (EE). Põhjareljeefi minimaalne laius on praegu ligikaudu 85 meetrit, kallaste vahe veepinna kõrgusel ligikaudu 300 meetrit ja terve rajatis on astronautide kinnitusel Kuu pealt vaadates selgelt näha. 19,5 m sügavust kanalit võivad praegu läbida kuni 16meetrise süvisega 360 000 brt laevad.